
                                                  AVIZ

      asupra  propunerii legislative privind înfiinţarea   adăposturilor şi centrelor de urgenţă
                În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea   adăposturilor şi centrelor de urgenţă, trimisă cu adresa nr.Pl.-x. 36 din 12 februarie 2007, înregistrată cu nr. 31/87 din 12 februarie 2007.
               Senatul, în calitate de primă Cameră sesizată, a respins propunerea legislativă, în şedinţa din data de 6 februarie 2007.
    În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională . 

             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  21 februarie 2007.


     Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.3211 din 23.10.2006, prin care nu susţine adoptarea iniţiativei legislative  şi avizul favorabil al Consiliului Legislativ nr.1344 din 07.10.2006.
              Cu prilejul dezbaterilor, membrii Comisiei juridice au constatat că iniţiativa legislativă are ca obiect crearea în cadrul Ministerului Administraţiei şi Internelor, la Inspectoratul Naţional pentru Situaţii de Urgenţă, de adăposturi şi centre de urgenţă pe timp de iarnă pentru persoanele fără domiciliu. Din analiza legislaţiei în vigoare rezultă că adăposturile sau alte centre de primire în regim de urgenţă ce asigură servicii sociale pentru persoanele fără domiciliu sunt reglementate prin mai multe acte normative precum: Nomenclatorul instituţiilor de asistenţă socială aprobat prin Hotărârea nr.539/2005,cu modificările ulterioare, Ordonanţa Guvernului nr.68/2003 privind serviciile sociale, cu modificările şi completările ulterioare. Mai mult chiar, pentru a facilita dezvoltarea serviciilor sociale destinate persoanelor defavorizate,inclusiv a celor fără de adăpost, Ministerul Muncii, Solidarităţii Sociale şi Familiei a elaborat programe de interes naţional din domeniul protecţiei drepturilor persoanelor cu handicap,precum şi din domeniul asistenţei sociale a persoanelor vârstnice,persoanelor fără adăpost şi persoanelor victime ale violenţei în familie, aprobate prin Hotărârea guvernului nr.197/2006, cu modificările şi completările ulterioare, etc. 

                   S-a reţinut, totodată, că serviciile sociale destinate tuturor categoriilor de persoane defavorizate, inclusiv persoanelor fără adăpost, sunt descentralizate şi prin urmare apare ca inoportună crearea altor adăposturi şi centre de urgenţă ce ar urma să fie administrate de o  autoritate publică centrală chiar dacă această activitate s-ar derula prin Inspectoratele judeţene pentru situaţii de urgenţă. 
                    În urma dezbaterilor Comisia, în unanimitate, a hotărât avizarea negativă a proiectului de lege .

În raport de obiectul şi conţinutul său, proiectul de lege face parte din categoria legilor ordinare.

